สังคมข่าวหุ้นเล็กเซียวหงส์
หนังสือพิมพ์ข่าวหุ้นธุรกิจรายวัน กระบอกเสียงอิสระของตลาดทุน ที่ได้รับความนิยมสูงสุดของประเทศ ฉบับประจำวันอังคารที่ 22 ธันวาคม พ.ศ.2558 เกิดปรากฏการณ์ “ตื่นตระหนก” จนเกิดแรงขายทำกำไรหุ้นกลุ่มสื่อสารอย่างหนัก หลังการประมูล 4G คลื่น 900 MHz เสร็จสิ้นลงไปแล้ว ดัชนีหุ้นไทยปิดตลาด 1,264.44 จุด ลดลง 20.48 จุด มูลค่าซื้อขาย 61,465 ล้านบาท
22 ธ.ค. 2558

*…เกิดปรากฏการณ์ “ตื่นตระหนก” จนเกิดแรงขายทำกำไรหุ้นกลุ่มสื่อสารอย่างหนัก หลังการประมูล 4G คลื่น 900 MHz เสร็จสิ้นลงไปแล้ว ดัชนีหุ้นไทยปิดตลาด 1,264.44 จุด ลดลง 20.48 จุด มูลค่าซื้อขาย 61,465 ล้านบาท…
*…นักลงทุนสถาบันในประเทศ ขายสุทธิ 5,032 ล้านบาท เช่นเดียวนักลงทุนต่างชาติ ขายสุทธิ 4,654 ล้านบาทวันนี้ดัชนีหุ้นไทยแนวโน้มแกว่งตัวแบบ “ไซด์เวย์” หุ้นกลุ่มสื่อสาร-พลังงานยังกดดันอยู่มาก ทำให้แนวรับ 1,255-1,250 จุด แนวต้าน 1,275-1,280 จุด…
*…หุ้น DTAC ราคาปรับลงแรงสุด 27% เหตุนักลงทุนกังวลว่าลูกค้าอาจไหลออกมากขึ้น ทำให้กระทบต่อกำไร DTAC ในอนาคต ทำให้นักลงทุนแตกตื่นขายทำกำไรไว้ก่อน ส่วนหุ้น  ADVANC-INTUCH-JAS-TRUE ถูกแรงกระหน่ำขายอย่างหนักไม่แพ้กัน…จะว่าไปแล้วหุ้น TRUE ดูน่ากังวลมากสุด โดยเฉพาะเรื่องเพิ่มทุน ที่ล่าสุด “ศุภชัย เจียรวนนท์” ซีอีโอใหญ่ TRUE ออกลูกแทงกั๊ก บอกว่าผู้บริหารไม่อยากเพิ่มทุนแต่ขึ้นอยู่กับผู้ถือหุ้น…แหมถึงขั้นนี้แล้วไม่ต้องกลัวเสียฟอร์มหรอกครับ…
*…หุ้น JTS เปิดตลาดไม่ทันไรชนซิลลิ่งซะแล้ว…เหตุนักลงทุนฟันธงว่าJTS จะได้รับงานติดตั้งระบบ 4G จากบริษัทแม่คือ JAS อย่างไม่ต้องสงสัย เลยทำให้ราคาวิ่งพรวดๆๆ อย่างที่เห็น…เช่นเดียวกับหุ้น CSS บริษัทได้รับวางใจจาก TRUE  ในการติดตั้งระบบ 4G มาอย่างเหนียวแน่น จึงเป็นโอกาสเหมาะในการเข้าเก็งกำไรหุ้น JTS-CSS ทดแทนหุ้นตัวใหญ่อย่าง ADVANC-DTAC-TRUE-JAS ที่หลายโบรกเกอร์ พยายามฝังชิพในหัวสมองนักลงทุนว่า “ต้องขาย” กันเป็นส่วนใหญ่…
*…หุ้น IFEC เลือดสาดไม่หยุด หลังจากเจอแรงขายออกมาอีก…ส่วนใครขายไม่รู้…แต่ล่าสุด “นเรศ งามอภิชน” หนึ่งในผู้ถือหุ้นรายใหญ่ รับปากรับคำว่า “ไม่ขายมีแต่จะซื้อ” เอ่อ…สัปดาห์ก่อนเพิ่งให้สัมภาษณ์เสมือน “จะขายทิ้ง” ไม่รู้ว่างานนี้เสมือนว่าปล่อยให้ราคาหุ้นร่วงหนักแล้วค่อยช้อนซื้อ…ชิมิ…?…
*…หุ้น JMT ในเครือเจมาร์ท ดูน่าสนใจกว่าหุ้นแม่ซะอีก ล่าสุดลงนามสัญญาโอนสิทธิเรียกร้องในหนี้ด้อยคุณภาพของสินเชื่อส่วนบุคคล, บัตรเครดิต และสินเชื่อเช่าซื้อรถยนต์กับธนาคารธนชาต รวมมูลค่าหนี้ 2,348 ล้านบาท โอ้ว…ว่ากันว่าธุรกิจนี้มาร์จิ้นสูงกว่า 30% จึงน่าสนใจลงทุนอย่างยิ่ง…
*…หุ้น CPALL ถือว่าถูกคลางแคลงใจจากนักลงทุนสถาบันอย่างมาก กรณีคณะกรรมการตรวจสอบและกรรมการอิสระ CPALL มีมติว่า “สมควรให้ผู้บริหารปฏิบัติหน้าที่ต่อไป” ล่าสุด “บัณฑิต นิจถาวร” ผู้อำนวยการสมาคมส่งเสริมสถาบันกรรมการบริษัทไทย (IOD) ออกมาแสดงความ “ผิดหวัง” อย่างชัดเจนต่อท่าทีคณะกรรมการตรวจสอบ พร้อมระบุชัดว่า “เป็นปัญหาสำคัญฉุดรั้งไม่ให้ประเทศก้าวหน้าเพราะความรับผิดรับชอบในสิ่งที่ตนเองทำ เป็นสิ่งสำคัญสำหรับผู้บริหารระดับสูง” ชัดเจนแบบนี้บอร์ดCPALL และนักลงทุนคิดกันไม่ได้ “ก็เอาที่สบายใจ” กันเถอะครับ…
*…หุ้นIRPC ถือว่ายืนฝ่าพายุได้อย่างแข็งแกร่ง แม้ช่วงนี้หุ้นพลังงานถูกคลื่นรบกวนจากราคาน้ำมันอย่างหนักหน่วง ว่ากันกันด้วยเรื่อง “ราคาพื้นฐาน” ถือว่า 4.22 บาท ต่ำกว่าราคาเป้ามาย 4.80-5 บาท เรียกว่าพื้นฐานแน่นปึ้กเลยทีเดียว…
*…ปิดท้ายกันเช่นเคยกับ ข่าวหุ้นเจาะตลาดออนทีวี ผ่านสถานีโทรทัศน์สปริงนิวส์ดิจิตอลช่อง 19 เวลาใหม่9.30-10.00 น. พบกันสดๆ กับ “มอร์นิ่งสตาร์ หุ้นดาวเด่น” ที่อัพเดตตลาดหุ้นทั่วโลก เพื่อมองแนวโน้มตลาดหุ้นไทยภาคเช้า…ดำเนินรายการโดยวิษณุ โชลิตกุล เริ่มเวลาใหม่ 2 พ.ย. 58 เป็นต้นไป…
*…พร้อมพบกับรายการ “ข่าวหุ้นเจาะตลาด ออนเรดิโอ” ผ่านสถานีข่าวจริงสปริงเรดิโอ FM 98.5 MHz. โดยบูรพา สงวนวงศ์ และทีมงานข่าวหุ้นธุรกิจ ตั้งแต่เวลา 9.30-11.00 น. ที่จะมาเจาะลึกเรื่องหุ้นช่วงก่อนและหลังเปิดตลาดหุ้นภาคเช้างานนี้จัดกันเต็มๆ ชั่วโมงครึ่ง…*…เท่านั้นไม่พอต่อเนื่องกันด้วย “ชัดลึก ทุกกลยุทธ์ธุรกิจ” กับรายการ “Business Focus” เวลา 11.00-12.00 น. โดยสุภชัย ปกป้อง และทีมงานข่าวหุ้นธุรกิจ การันตีทุกโจทย์เรื่องหุ้นและธุรกิจหาคำตอบได้ที่ข่าวหุ้นธุรกิจเท่านั้น…